Uyinene Mrwetyana-moord: ‘Dit kon ék gewees het’Alice Cropper. (Foto: Universiteit van Cambridge) ŉ Facebook-inskrywing van ŉ vrou wat aanvoer sy het etlike kere sonder welslae ŉ verklaring by die polisie probeer aflê omdat sy glo sy het inligting oor Uyinene Mrwetyana se vermeende moordenaar het groot woede ontlok. Polisie gekap Alice Cropper se Facebook-inskrywing is die afgelope 24 uur al meer as 32 000 keer gedeel en duisende mense het daarop kommentaar gelewer. Talle mense het die polisie skerp gekritiseer vir hulle beweerde traak-my-nieagtige houding jeens die ondersoek. “Dit is jammer dat die polisiebeamptes net daar is om nuttelose politici te dien en beskerm, terwyl belastingbetalers elke dag ly,” het Gideon Gidds geskryf. “Die polisie en die regering laat ons in die steek,” het Thembisa Masoka gesê. Jacques Rodriques skryf ook: “As hierdie soort gedrag die uitsondering op die reël was, sou dit ŉ verrassing gewees het. As jy by enige staatsinstelling instap, is dit egter normale gedrag. Hierdie mense is nie bevoeg om hulle werk te doen en behoort nie wetsgehoorsame burgers te dien nie.” Mrwetyana-moord Mrwetyana, ŉ 19-jarige student van die Universiteit van Kaapstad, het verlede maand vermis geraak en haar liggaam is later in Khayelitsha gevind. Sy moes met behulp van DNS-monsters uitgeken word. Uyinene Mrwetyana (Foto: Facebook) ŉ 42-jarige verdagte is intussen in verband met haar moord in hegtenis geneem. Hy het Vrydag in die hof verskyn en word van verkragting, moord en regsverydeling aangekla. Tydens sy hofverskyning is gehoor dat die man onder meer erken het waar hy van Mrwetyana se liggaam ontslae geraak het en dat sy glo lank geneem het om te sterf. Aanklaer Nomnikelo Konisi het gesê Mrwetyana is verkrag en met ŉ skaal in die Clareinch-poskantoor doodgeslaan. Mrwetyana is glo na die poskantoor om navraag oor ŉ pakkie te doen. Haar vermeende aanvaller, ŉ werker daar, het haar aangesê om later terug te kom omdat die krag af was. Met haar terugkeer was die man alleen in die poskantoor. Hy het volgens die staatsaanklaer die deur gesluit, vir Mrwetyana verkrag en haar doodgeslaan toe sy begin terugveg het. Soortgelyke ervaring Cropper voer aan sy was sélf ŉ paar dae voor Mrwetyana by die poskantoor. Dieselfde werker wat nou van Mrwetyana se moord aangekla word, het haar óók gehelp. “Hy het gesê die kaartmasjien is van lyn af en dat ek later moet terugkom, wanneer hy my sou help.” Dit was kort voor toemaaktyd en Cropper het die man gevra om tóg maar haar transaksie te probeer verwerk omdat sy nie later wou terugkom nie. Die transaksie het vlot verloop en sy is ongedeerd by die poskantoor weg. Cropper het koue rillings gekry toe sy die naam op die kwitansie sien. (Foto: Facebook) Toe die nuus oor Mrwetyana se moord egter Maandag bekend word, het Cropper besef dit was dieselfde klerk wat haar gehelp het. Hoewel sy naam nie bekend gemaak mag word nie, is dit tóg wyd op sosiale media versprei. “Ek het my kwitansie wat nog op my lessenaar gelê het, nagegaan, en rillings gekry toe ek besef dit is dieselfde persoon wat my ŉ paar dae tevore bedien het. “… dit kon dalk ek gewees het wat alleen toegesluit was saam met hom, pleitende en skreeuende vir my lewe, terwyl ek veg en niemand kom nie. Wie weet?” Cropper het besluit om haar ervaring by die polisie aan te meld, met die bedoeling om te probeer help. Sy is omstreeks 16:00 Maandag na die Claremont-polisiestasie langs die poskantoor, waar ŉ beampte gesê het die speurders gaan om 15:30 huis toe en dat sy die volgende dag moet terugkom. “Vir al wat sy [die polisiebeampte] weet, het ek die hele misdaad op my selfoon afgeneem, maar sy kon nie eens die moeite doen om my naam of nommer te neem nie.” Tuis het Cropper die nommer van ŉ polisielid gekry op een van die pamflette wat in die soektog na Mrwetyana versprei is. Dit het onbeantwoord gelui en sy het ŉ WhatsApp-boodskap daarheen gestuur. Die boodskap is gelees, maar nie beantwoord nie. Sy is Dinsdag terug na die polisiekantoor en het gevra om met die ondersoekbeampte te praat. Hier is sy meegedeel dat hy met verlof is. Iemand het wél haar kontakbesonderhede geneem, maar niemand het teruggebel nie. Sy is Woensdag vir ŉ derde keer terug, waar sy weer iemand probeer oortuig het om ŉ verklaring af te neem wat dalk kon help bewys dat die misdaad vooraf beplan is. ŉ Polisiekonstabel het die ondersoekbeampte gebel, wat glo gekla het dat hy met verlof is. “Sy het aan my verduidelik dat “die ou reeds gebieg het, jy sien”. Ek verstaan dit, maar dit beteken nie die saak is gesluit nie,” het Cropper geskryf. Cropper skryf dat iemand ten einde laas haar verklaring afgeneem het “om gebruik of weggegooi te word soos die polisie goeddink”. “Ieder geval. Ten spyte van gevoelens van hopeloosheid en met hernieude gebrek aan vertroue in die regering en polisie om ons te beskerm, hoop ek geregtigheid geskied vir Uyinene. Ek hoop daardie aaklige, roofdieragtige monster kry wat hy verdien en vrot vir die res van sy lewe in die tronk,” het sy gesê. Oorweldigende reaksie Cropper het Donderdag aan Maroela Media gesê sy is heeltemal oorweldig en verras deur die reaksie op haar plasing. “Ek besef die vlak van terugvoer wys op die diepe frustrasie en wanhoop wat mense – veral vroue – ervaar as hulle nie ernstig opgeneem word wanneer hulle by die polisie om hulp vra nie. My besoeke aan die polisie en my plasing gaan nie oor my nie. Dit gaan oor Uyinene en om geregtigheid vir haar te laat geskied.” ‘n Nagwaak word vroeër by die Universiteit van Kaapstad vir Mrwetyana gehou. (Foto: Twitter) Cropper het gesê as haar plasing die gebroke stelsel ontbloot en politici wel daarvan kennis neem – wat hulle nou ook doen – is sy tevrede. “As dit beteken dat selfs net een vrou wat iets by die polisie aanmeld nou voel dat sy ernstig opgeneem en geglo gaan word, is ek nie spyt oor die plasing nie.” Polisie doen interne ondersoek Lt.kol. André Traut, provinsiale polisiewoordvoerder, het by navraag gesê die Claremont-polisie het kennis geneem van Cropper se plasing. “Die stasiebevelvoerder het ŉ onderhoud met me. Cropper gedoen en ŉ verklaring is by haar afgeneem,” het Traut gesê. “Op grond van haar sosialemedia-plasing is ŉ interne ondersoek op provinsiale vlak ook van stapel gestuur om te kyk na die omstandighede rakende die saak.”